เงินคงคลังม.ค.1.64 แสนลบ.
สศค. เผยเงินคงคลังม.ค.53 อยู่ที่ 1.64 แสนล้านบาท&nbsp; รัฐหนุนการฟื้นตัวเศรษฐกิจต่อ
17 ก.พ. 2553

สศค. เผยเงินคงคลังม.ค.53 อยู่ที่ 1.64 แสนล้านบาท  รัฐหนุนการฟื้นตัวเศรษฐกิจต่อ
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) กล่าวว่า ฐานะการคลังของรัฐบาลตามระบบกระแสเงินสดในช่วง 4 เดือนแรกของปีงบประมาณ 53 (ต.ค.52-ม.ค.53)  รัฐบาลขาดดุลงบประมาณ จำนวน 137,218 ล้านบาท จากการที่สามารถจัดเก็บรายได้ 463,965  ล้านบาท เป็นผลจากการฟื้นตัวของเศรษฐกิจอย่างต่อเนื่อง และการปรับเพิ่มอัตราภาษีสรรพสามิตน้ำมัน สุรา เบียร์ และยาสูบ แต่มีงบประมาณรายจ่าย 601,183 ล้านบาท   และเมื่อรวมกับดุลเงินนอกงบประมาณที่ขาดดุล 82,468 ล้านบาท ส่งผลให้รัฐบาลขาดดุลเงินสดรวม 219,686 ล้านบาท และรัฐบาลได้กู้เงินเพื่อชดเชยการขาดดุล 90,572 ล้านบาท ทำให้รัฐบาลขาดดุลเงินสดทั้งสิ้น 129,114 ล้านบาท และเงินคงคลัง ณ สิ้นเดือน ม.ค.53  มีจำนวนทั้งสิ้น 164,721 ล้านบาท 
"ผลการจัดเก็บรายได้ที่เพิ่มขึ้นจากภาษีที่เกี่ยวข้องกับการบริโภคและการนำเข้าเป็นหลัก สะท้อนให้เห็นถึงสัญญาณการฟื้นตัวของเศรษฐกิจที่ชัดเจน ในขณะที่รัฐบาลจะสนับสนุนการฟื้นตัวให้เป็นไปอย่างต่อเนื่องด้วยการเร่งอัดฉีดเม็ดเงินเข้าสู่ระบบเศรษฐกิจต่อไป" นายสาธิต กล่าว